
Tuftsin és tuftsin antagonista alkalmazása irányított tumorterápiára alkalmas konjugátumokban

Kulcsszavak: rák;leukémia;peptid;daunomicin
Napjainkban a világon az egyik vezető halálozási oknak a rákos megbetegedéseket tekintik. Mivel rengeteg típusa van ennek a kórnak, ezért nincs rá általánosan alkalmazható gyógymód. Ellenben számos módszer létezik a kezelésére, melyeknek megvannak a maguk előnyeik és hátrányaik is. A cél viszont mindig ugyanaz; a lehető legszelektívebben elpusztítani a rákos sejteket. Erre a küzdelemre úgy tűnik, hogy nagyon ígéretes módszer az irányított tumorterápia, mely során az antitumor drogot egy irányító molekulára kapcsoljuk (pl. peptidre) ami specifikusan kötődik a tumorsejteken túlexpresszált receptorokhoz. Így a hatóanyag szelektíven a rákos sejtbe juttatható.
A tudományos diákköri munkánk során nyolc, az irányított tumorterápiára potenciálisan alkalmas peptid-hatóanyag konjugátumot állítottunk elő. Irányító molekulaként tuftsin antagonistát és tuftsint, egy négy aminosavból álló természetes tetrapeptidet (vagy annak származékait) alkalmaztuk, melyhez aminooxiecetsavon keresztül oxim-kötéssel kapcsoltuk a rákellenes hatóanyagot, ami jelen esetben a daunomicin volt. A nyolc peptid – hatóanyag konjugátum segítségével vizsgálni kívántuk, hogy a tuftsin/tuftsin antagonista kópiák száma a peptidláncban, illetve egy enzimlabilis spacer beépítése az irányító molekula és a hatóanyag közé hogyan befolyásolja a biológiai aktivitást.
A peptideket szilárdfázisú peptidszintézissel állítottuk elő, majd a daunomicint oldatban kemoszelektív ligációs eljárással kötöttük az aminooxiacetil-csoportot tartalmazó peptidhez. A konjugátumokat RP-HPLC módszerrel tisztítottuk, tisztaságukat analitikai HPLC-vel ellenőriztük, majd tömegspektrumukkal jellemeztük azokat.
Az elkészített konjugátumok in vitro citosztázisát HL-60 leukémia sejtvonalon vizsgáltuk, melyből kiderült, hogy azok a konjugátumok hatásosabbak a többinél melyekben egy GFLG enzim labilis spacer is található. Annak viszont nincs jelentősége, hogy a tuftsin/tuftsin antagonista hány kópiában található meg a peptidláncban.
A leghatásosabb konjugátumnak a Dau=Aoa-GFLGTKPPR-OH bizonyult, így a későbbiekben ezt a vegyületet még érdemes további biológiai vizsgálatoknak alávetni és hatásosságát akár in vivo vizsgálatok során tesztelni.




